ΓΡΑΠΤΗ ΕΡΩΤΗΣΗ E-2336/96 υποβολή: Hiltrud Breyer (V) προς την Επιτροπή (27 Αυγούστου 1996)

Θέμα: Κρέας και άλλα μέρη του σώματος των βοοειδών ως πρώτες ύλες για τη φαρμακοβιομηχανία

1. Οι απόψεις για την καταλληλότητα του γάλακτος και της ζελατίνης που προέρχονται από μολυσμένα με BSE βοοειδή εξακολουθούν να διίστανται. Ποιά νεότερα στοιχεία έχουν προκύψει;

2. Πόσο ασφαλείς είναι οι κονσέρβες BALM οι οποίες τίθενται καθυστερημένα σε κυκλοφορία στην αγορά; Ποιά στοιχεία υφίστανται για το εν λόγω θέμα;

3. Ποιοί κίνδυνοι υφίστανται κατά τη χρησιμοποίηση πυτιάς και χολής από βοοειδή;

4. Για πολλά είδη λουκάνικων μπορεί να χρησιμοποιηθεί, σύμφωνα με κατευθυντήριες γραμμές, βόειο κρέας. Για ποιά είδη πρόκειται συγκεκριμένα;

5. Το γερμανικό ομόσπονδο υπουργείο διατροφής και διαχείρισης των δασών υιοθετεί μέθοδο για να ελέγξει το εάν τα άλευρα ζωϊκής προέλευσης έχουν υποστεί τη σωστή θερμική επεξεργασία. Μπορεί η εν λόγω μέθοδος να εφαρμοστεί πλέον σε καθημερινή βάση;

6. Ποιά στοιχεία υφίστανται για τη χρησιμοποίηση πρώτων υλών από βοοειδή σε έτοιμα προϊόντα; Για ποιές πρώτες ύλες πρόκειται;

Απάντηση του κ. Fischler εξ ονόματος της Επιτροπής (13 Νοεμβρίου 1996)

1. Τα αποδεικτικά επιστημονικά στοιχεία που διατίθενται επί του παρόντος επισημαίνουν ότι η σπογγώδης εγκεφαλοπάθεια δε μεταδίδεται μέσω του γάλακτος. Αναφορικά με την ασφάλεια της ζελατίνης, υπάρχει ευρεία επιστημονική ομοφωνία, αρκεί να παράγεται μέσω βιομηχανικών διαδικασιών που χρησιμοποιούν παραγωγικούς όρους, οι οποίοι αποδεδειγμένα αδρανοποιούν ενδεχόμενη υπολειπόμενη μολυσματικότητα που υφίσταται ίσως στους ιστούς από τους οποίους παράγεται.

Η Επιτροπή έχει ζητήσει τις συστάσεις της επιστημονικής κτηνιατρικής επιτροπής για το γάλα και τη ζελατίνη, υπό το φως των προσφάτων στοιχείων σχετικά με την μετάδοση μιας νόσου μέσω της μητέρας και την αποτελεσματικότητα των μεθόδων παραγωγής ζελατίνης με στόχο την αδρανοποίηση των φορέων της σπογγώδους εγκεφαλοπάθειας.

2. Η Επιτροπή δε διαθέτει πληροφορίες σχετικά με τις απόψεις περί ασφάλειας της Γερμανικής Υπηρεσίας για τη γεωργική οργάνωση της αγοράς (Balm) και για τα προϊόντα σε κονσέρβες που είναι καταχωρημένα σε αυτήν.

3. Η μολυσματικότητα της σπογγώδους εγκεφαλοπάθειας βοοειδών (ΣΕΒ) έχει εντοπιστεί μόνο σε κλινικές περιπτώσεις στο κεντρικό νευρικό και λεμφοδικτυωτό σύστημα όπως και τον αμφιβληστροειδή χιτώνα βοοειδών. Η Επιτροπή δε διαθέτει επιστημονικά στοιχεία για τη μολυσματικότητα της ΣΕΒ από την πυτιά ή τη χολή βοδιών.

4. Δεν υπάρχουν κοινοτικοί κανόνες που να καθορίζουν για ποια είδη λουκάνικων μπορεί να χρησιμοποιηθεί βόειο κρέας.

5. Η Επιτροπή δεν έχει ενημερωθεί για τις λεπτομέρειες της εν λόγω γερμανικής μεθόδου που θα μπορούσε να χρησιμοποιείται καθημερινά για τον έλεγχο της μεταποίησης του κρεατοστεάλευρου, όσον αφορά τη συμμόρφωση προς τα κοινοτικά πρότυπα 7 η Επιτροπή θα επιθυμούσε, ωστόσο, να παραλάβει στοιχεία προς αξιολόγηση.

6. Οποιεσδήποτε πρώτες ύλες από βοοειδή που έχουν θεωρηθεί κατάλληλες για κατανάλωση κατόπιν επιθεωρήσεων προ και μετά της σφαγής, σύμφωνα με τους κοινοτικούς κανόνες, είναι δυνατόν να χρησιμοποιηθούν ως συστατικά στα τρόφιμα. Η Επιτροπή δε διαθέτει κατάλογο με τέτοιες πρώτες ύλες ή έτοιμα προϊόντα.